Nanda Devi nacionalinis parkas

Nanda Devi nacionalinis parkas (hind. नन्दा देवी राष्ट्रीय उद्यान = Nandā devī rāṣṭrīya udyān, angl. Nanda Devi National Park) – saugoma gamtos teritorija šiaurės Indijoje, Utarakhando valstijoje, Vakarų Himalajuose. Plotas – 630 km². Įkurtas 1982 m. 1988 m. įtrauktas į UNESCO pasaulio paveldo sąrašą (kartu su Gėlių Slėnio nacionaliniu parku). Nanda Devi ir Gėlių Slėnio nacionaliniai parkai sudaro UNESCO biosferos rezervatą, kurio bendras plotas – 2236,74 km² (bei 5148,57 km² apsauginė juosta). Parkas apima aukštikalnių slėnį prie Riši Gangos upės, supamą stačių viršukalnių (Nanda Devi – 7816 m, Sunanda Devi – 7434 m, Dunagirio – 7066 m, Čangabango – 6864 m, Riši Paharo – 6992 m, Trišūlo – 7120 m ir kt.). Pats slėnis yra 3500 m aukštyje. Driekiasi kalnų ledynai, šniokščia upokšniai. Kalnų šlaituose auga spygliuočių miškai. Nanda Devi nacionaliniame parke ir jo apylinkėse sutinkami snieginiai leopardai, himalajiniai lokiai, rudieji lokiai, himalajinės kabargos, himalajiniai tarai, pilkieji langūrai ir kt.